God is groter as dít | Netwerk24
Deur Stephan Joubert 08 Augustus 2019 00:00
Preke, Bybelstudies en geestelike boeke word gewoonlik in netjies verpakte formaat afgelewer. Drie punte, vier geestelike wette, vyf aksiestappe en siedaar!
Tog kan God nie vasgevang word in ons seminare, preke of boeke nie. Hy is eindeloos groter en dinamieser as dit. Sy teenwoordigheid gebeur meestal verrassend en onvoorspelbaar. Dit gebeur oral.
Jy hoef nie te wag tot volgende Sondag in die kerk om die Here te ontmoet nie. Spits net jou ore. Maak jou oë wawyd oop. God se koninkryk gebeur oral. Jy loop in Hom vas as een van sy Samaritane die lewenspad oorsteek om jou te help met ’n probleem of met ’n beker koue water.
Jy ontdek God se goedheid uit die bloute as jy by ’n etenstafel, op sosiale media of agter ’n werkbank in een van God se mense vasloop wat ’n stukkie hemel voor jou oopmaak. Wees gereed om vandag verras te word deur God se nabyheid. Doen self ook ’n goeie daad in sy Naam vir iemand.